कैलालीको नौ क्याम्पसमध्ये पाँचमा अनेरास्ववियु विजयी
कैलालीमा नौवटा क्याम्पसमा स्ववियु चुनावको नतिजा सोमबार सार्वजनिक भएको छ ।
चाँदनी आचार्यघोडाघोडी (कैलाली), चैत ६ गते । कैलालीमा नौवटा क्याम्पसमा स्ववियु चुनावको नतिजा सोमबार सार्वजनिक भएको छ । आइतबार मतदान सकिएलगतै मतगणना सुरु गरिए पनि अधिकांश क्याम्पसमा आइतबार राति नै नतिजा सार्वजनिक भए पनि धेरै मतदाता भएका घोडाघोडी, ऐश्वर्य बहुमुखी क्याम्पसमा भने सोमबार मतगणना सकिएको हो ।घोडाघोडी बहुमुखी क्याम्पसमा स्वतन्त्र विद्यार्थी युनियनको अध्यक्षमा अखिल (क्रान्तिकारी) का प्रेमबहादुर सहकारी विजयी हुनुभएको छ । सहकारीले ४९८ मत प्राप्तगरी विजयी हुनुभएको छ । सचिवमा अनेरास्ववियुका हुकुम आचार्य र कोषाध्यक्षमा नेविसंघका हेलन बिनाडी विजयी हुनुभयो । घोडाघोडीमा अखिल (क्रान्तिकारी) र अनेरास्ववियुले गठबन्धन गरेको थियो ।  उक्त क्याम्पसमा एक हजार ३९६ मत खसेको थियो । चौमाला बहुमुखी क्याम्पसमा अखिल नेपाल राष्ट्रिय स्वतन्त्र विद्यार्थी युनियन (अनेरास्ववियु) का हरेन्द्र बुढा विजयी हुनुभएको छ । बुढाले १६१ मत प्राप्त गर्नुभएको छ भने उहाँको निकटम प्रतिद्वन्द्वी संयुक्त प्यानलका नवराज साउँदले १२७ मत प्राप्त गर्नुभएको निर्वाचन अधिकृत रमेशप्रसाद भट्टले जानकारी दिनुभयो । उक्त क्याम्पसमा ३३५ मत खसेको  थियो ।त्यसैगरी लम्की बहुमुखी क्याम्पसमा अनेरास्ववियुकै कल्पना तिमिल्सेना विजयी हुनुभएको छ । उहाँले १६२ मत प्राप्त गर्नुभयो । उहाँका निकटम प्रतिद्वन्द्वी मायाराम खत्रीले ११० मत प्राप्त गर्नुभयो । उक्त क्याम्पसमा ५७४ मत खसेको थियो । खप्तड बहुमुखी क्याम्पसमा अनेरास्ववियुकै पुष्कर अवस्थी विजयी हुनुभयो । राष्ट्रिय कलेज सुखडमा अखिल (क्रान्तिकारी) का सुन्दर गौतम स्ववियु अध्यक्षमा विजयी हुनुभएको छ । बुलबुले बहुमुखी क्याम्पस पहलमानपुरमा अनेरास्ववियुका पुष्पा खाती विजयी हुनुभएको छ । त्यसैगरी जोशीपुर स्थित रघुनाथ बहुमुखी  क्याम्पसमा अखिल(क्रान्तिकारी) का विनीता चौधरी विजयी हुनुभएको छ । भजनीस्थित महुन्याल बहुमुखी क्याम्पसमा समेत अखिल (क्रान्तिकारी) का अर्जुन खत्री विजयी हुनुभएको छ । धनगढीस्थित ऐश्वर्य बहुमुखी क्याम्पसमा अनेरास्ववियुका कुबेर खड्का अध्यक्षसहित प्यानल विजयी भएको जनाइएको छ । कैलालीका नौवटा क्याम्पस मध्ये लम्की र बुलबुले क्याम्पसले स्ववियु अध्यक्ष महिला पाएको छ ।